DOI: 10.14457/tu.the.2017.528
title: แผนธุรกิจ LitterGuard® LT-C วัคซีนป้องกันการเกิดโรคท้องเสียที่มีสาเหตุมาจากการติดเชื้อแบคทีเรียในลูกสุกรก่อนหย่านม

description: อุตสาหกรรมการผลิตสุกรในประเทศไทยอยู่ในภาวะการแข่งขันที่รุนแรงมากขึ้น ผู้ประกอบการจึงให้ความสำคัญอย่างมากกับการสร้างความได้เปรียบในการแข่งขัน โดยเฉพาะอย่างยิ่งการลดความสูญเสียสุกรในแต่ละขั้นของการผลิต ซึ่งลูกสุกรช่วงแรกคลอดจนถึงหย่านมเป็นช่วงวิกฤติที่พบปัญหาการสูญเสียลูกสุกรมากที่สุด มีสาเหตุสำคัญจากโรคติดเชื้อระบบทางเดินหายใจและทางเดินอาหารเป็นหลัก ปัจจุบันวัคซีนป้องกันโรคระบบทางเดินหายใจมีความนิยมใช้กันอย่างแพร่หลาย ในขณะที่ปัญหาโรคติดเชื้อในระบบทางเดินอาหาร ผู้ประกอบการจะนิยมใช้ยาต้านจุลชีพเพื่อการป้องกันและรักษาโรคมากกว่า  อย่างไรก็ตามยาต้านจุลชีพ Colistin ซึ่งนิยมใช้เพื่อการป้องกันและรักษาโรคติดเชื้อแบคทีเรีย E. coli ในลูกสุกร ถูกควบคุมการใช้งานในภาคปศุสัตว์อย่างเคร่งครัด โดยมีปัจจัยสนับสนุนจากแนวโน้มการเกิดเชื้อดื้อต่อยาต้านจุลชีพที่เพิ่มสูงขึ้นและพฤติกรรมผู้บริโภคปลายทางที่ใส่ใจความปลอดภัยทางอาหารมากขึ้น ผู้ประกอบการหลายรายจึงเริ่มมองหาทางเลือกอื่นๆ เพื่อลดการพึ่งพาการใช้ยาต้านจุลชีพในการป้องกันและรักษาโรคให้น้อยลงวัคซีน LitterGuard® LT-C ผลิตและจัดจำหน่ายโดยบริษัท โซเอทิส จำกัด เป็นทางเลือกใหม่เพื่อการป้องกันโรคท้องเสียในลูกสุกรก่อนหย่านมที่มีสาเหตุมาจากการติดเชื้อแบคทีเรีย E. coli และ C. perfringens type C ใช้ฉีดในแม่สุกรก่อนคลอดเพื่อสร้างภูมิคุ้มกันส่งไปยังลูกผ่านนมน้ำเหลือง (Colostrum) ทำให้ลูกสุกรได้รับการปกป้องจากการติดเชื้อดังกล่าวตั้งแต่ชั่วโมงแรกของชีวิต ลดอัตราการตายจากโรคท้องเสียในลูกสุกรก่อนหย่านม 62.5% ส่งผลให้การปฏิบัติงานด้านการผลิตสุกรง่ายขึ้น และให้ความคุ้มค่าในการลงทุนตั้งแต่การทำวัคซีนครั้งแรก (ROI) ที่ 1:40 และในครั้งถัดไปที่ 1:80ผลิตภัณฑ์วัคซีน LitterGuard® LT-C เป็นนวัตกรรมใหม่สำหรับผู้ประกอบการในประเทศไทย แผนธุรกิจฉบับนี้จึงจัดทำขึ้นเพื่อเป็นแนวทางในการออกผลิตภัณฑ์ใหม่สำหรับบริษัทฯ ที่ถูกจัดตั้งและมีฐานลูกค้าอยู่แล้ว โดยเริ่มจากการวิเคราะห์อุตสาหกรรม ประเมินสภาพแวดล้อมภายนอกและภายใน และการศึกษาความเป็นไปได้ของตลาดผ่านการสัมภาษณ์เชิงลึกจากผู้ประกอบการและกลุ่มผู้เชี่ยวชาญด้านการผลิตสุกร  ทำให้สามารถกำหนดกลุ่มลูกค้าเป้าหมายหลักเป็นองค์กรธุรกิจผลิตสุกรที่ให้ความสำคัญกับมาตรฐานการผลิตเพื่อความปลอดภัยทางอาหารของผู้บริโภค (Consumer Health Mindset Organization) และกลุ่มเป้าหมายรองคือกลุ่มองค์กรธุรกิจที่มุ่งเน้นการแก้ปัญหาพื้นฐานของฟาร์มเพื่อประสิทธิภาพในการทำกำไรสูงสุด (Solution – seeker Organization) โดยได้วางตำแหน่งทางการตลาดสำหรับผลิตภัณฑ์ให้สอดคล้องกับความต้องการของกลุ่มเป้าหมายดังกล่าว จากนั้นจึงกำหนดกลยุทธ์ส่วนประสมทางการตลาดโดยมุ่งเน้นการสร้างการรับรู้ในตราผลิตภัณฑ์และคุณค่าที่จะได้รับ ร่วมกับการพิจารณาใช้งบประมาณทางการตลาดอย่างรอบคอบในกิจกรรมที่เกิดประโยชน์สูงสุดต่อการสร้างการรับรู้ในตราผลิตภัณฑ์และส่งเสริมภาพลักษณ์ความเป็นผู้เชี่ยวชาญด้านโรคระบบทางเดินอาหารในสุกรของบริษัทฯ จนนำมาสู่ความเชื่อมั่น การทดลองใช้ และได้มาซึ่งส่วนแบ่งทางการตลาดตามเป้าหมายที่วางไว้จากการประเมินความเป็นไปได้ของการดำเนินโครงการตามแผนธุรกิจนี้ พบว่าโครงการมีโอกาสประสบความสำเร็จสูง เนื่องจากมีมูลค่าปัจจุบันสุทธิของโครงการ (NPV) เป็นบวกที่ 60,323,432 บาท มีอัตราผลตอบแทนภายใน (IRR) เท่ากับ 871% และโครงการจะสามารถคืนทุนได้ในระยะเวลา 1.2 เดือน ภายใต้การดำเนินงานในสถานการณ์ปกติ โดยมีปัจจัยด้านยอดขายเป็นปัจจัยสำคัญที่สุดที่ส่งผลต่อความสำเร็จของโครงการ อย่างไรก็ตามเพื่อให้สามารถรับมือกับความเสี่ยงที่อาจเกิดขึ้นในอนาคตได้ จึงได้เตรียมแผนสำรองฉุกเฉินที่ครอบคลุมทั้งด้านการตลาด การปฏิบัติการ ทรัพยากรบุคคล และการเงิน เพื่อให้สามารถประเมินสถานการณ์และแก้ไขปัญหาได้อย่างทันท่วงที